Logo, company name

Description automatically generated

# ΕΙΚΟΣΙ ΚΑΙΝΟΥΡΓΙΑ ΚΟΝΤΑΡΙΑ ΑΠΟ ΤΟΝ ΚΟΑ, Μποναμάς για τους επικοντιστές μας!

Χαράς ευαγγέλια για τους πρωταθλητές και πρωταθλήτριες μας του επί κοντώ. Ο Κυπριακός Οργανισμός Αθλητισμού, αρχής γενομένης από τον Πρόεδρό του, Ανδρέα Μιχαηλίδη, που επέδειξε ακαριαίως ενδιαφέρον, εισάκουσε τις ευχές τους, ου μην και τις παρακλήσεις τους, και ικανοποίησε το αίτημα τους, και των αρμοδίων της ΚΟΕΑΣ, για αγορά καινούργιων κονταριών. Επιτέλους, θα σταματήσουν να αγωνίζονται οι αθλητές-τριες μας με φθαρμένα-ή ακόμη και με δανεικά-κοντάρια, καθώς παρέλαβαν ήδη τα «άπαννα» εργαλεία τους για το θεαματικό και επίπονο αγώνισμά τους.

Η επίδοση των (είκοσι το όλον) κονταριών έγινε μέσα σε ωραία ατμόσφαιρα το απόγευμα της Παρασκευής (10 Ιανουαρίου 2019), στη Λευκωσία και δη στο Εθνικό Στάδιο Στίβου. Τα κοντάρια παρέδωσε ο Πρόεδρος του ΚΟΑ, Ανδρέας Μιχαηλίδης, τον οποίον συνόδευε και το μέλος του Δ.Σ. του Οργανισμού, η παλαιά δόξα του στίβου μας, Δώρα Κυριάκου. Εκ μέρους της ΚΟΕΑΣ παρέστησαν ο Πρόεδρος, Περικλής Μάρκαρης και ο Γενικός Διευθυντής, Αντώνης Γεωργαλλίδης. Δεν ήταν δυνατόν, βεβαίως, να λείψει από το χαρμόσυνο γεγονός ο επίτιμος πρόεδρος και διαχρονικός λάτρης του στίβου, Αντώνης Δράκος. Παρών ήταν επίσης ο διευθυντής του ΓΣΠ, Φοίβος Κωνσταντινίδης.

Τα κοντάρια παρέλαβαν οι πρωταθλητές μας, Νίκανδρος Στυλιανού, Ανδρέας Καζαμίας, Ανδρέας Ταμάνης, Πρόδρομος Γιακουμή και οι πρωταθλήτριες μας, Μαρία Αριστοτέλους και Άντρεα Βάσου.

Σε δηλώσεις του, ο κ. Μιχαηλίδης τόνισε: «Σοκαρίστηκα όταν έμαθα στο Μαυροβούνιο, κατά της διάρκεια των ΑΜΚΕ, ότι οι επικοντιστές μας μας αγωνίζονταν με δανεικά κοντάρια. Θέσαμε στο Δ.Σ. το αίτημα τους μέσω της ΚΟΕΑΣ και μας ενημέρωσε σχετικώς και η συνάδελφος-μέλος του Συμβουλίου-Δώρα Κυριάκου, ως καλύτερη γνώστρια και ειδική του στίβου. Έτσι, εγκρίναμε το απαιτούμενο ποσό και προχωρήσαμε στην αγορά των κονταριών για κάλυψη των αναγκών όλων των αθλητών,  κορυφής και νεώτερων φερέλπιδων».

Ο κ. Μιχαηλίδης, απευθυνόμενος προς τους επικοντιστές μας, τους ευχήθηκε καλή χρήση των κονταριών, πολλές επιτυχίες και πρόσθεσε: «Χωρίς δεν αθλητές δεν υπάρχει ΚΟΑ, ούτε ΚΟΕΑΣ ή άλλες αθλητικές ομοσπονδίες. Γιορτάζουμε τα 50χρονα του ΚΟΑ (1969-2019) και θέλουμε μέσα στο 2020 να ζήσουμε ιδιαίτερες επιτυχίες».

Από την πλευρά του, ο Πρόεδρος της ΚΟΕΑΣ, Περικλής Μάρκαρης, είπε στις δηλώσεις του: «Καλωσορίζουμε στο Εθνικό Στάδιο Στίβου τον Πρόεδρο του ΚΟΑ και το μέλος του Δ.Σ. του Οργανισμού, Δώρα Κυριάκου. Χαιρόμαστε που είναι και εμπράκτως δίπλα μας, δηλαδή στο πλευρό των αθλητών μας. Ευχαριστούμε τον κ. Μιχαηλίδη, καθώς και το συμβούλιο του, για την απόφασή τους να καλύψουν άμεσες ανάγκες μας για αγορά αθλητικών οργάνων, συμπεριλαμβανομένων και των κονταριών για τους επικοντιστές. Είμαστε βέβαιοι ότι, η συνεργασία μας θα συνεχιστεί απρόσκοπτα, με γνώμονα πάντα το καλό του αθλητισμού μας».